Document ID: 31990L0604

A Tanács irányelve
(1990. november 8.)
az éves beszámolóról szóló 78/660/EGK irányelvnek és az összevont (konszolidált) éves beszámolóról szóló 83/349/EGK irányelvnek a kis- és középvállalkozásokra vonatkozó mentességek és a beszámolók ECU-ben történő közzététele tekintetében történő módosításáról
(90/604/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre, és különösen annak 54. cikkére,
tekintettel a Bizottság javaslatára [1],
az Európai Parlamenttel való együttműködésre [2],
tekintettel a Gazdasági és Szociális Bizottság véleményére [3],
mivel az éves beszámoló és üzleti jelentés tartalmára és megjelenítésére, e dokumentumok értékelési módszereire és közzétételére vonatkozó nemzeti rendelkezések összehangolása - különösen a részvénytársaságra és a korlátolt felelősségű társaságra vonatkozóan - volt a legutóbb a Spanyolország és Portugália Csatlakozási Okmányával módosított 78/660/EGK irányelv [4] tárgya;
mivel a kis- és középvállalkozásokra vonatkozó közigazgatási eljárásokat egyszerűsíteni kell, összhangban a kis- és középvállalkozások (KKV-k) érdekében elfogadott cselekvési programról szóló, 1986. november 3-i tanácsi állásfoglalással [5], valamint a Közösségen belüli gazdasági környezet javításáról és a vállalkozások, különösen a kis- és középvállalkozások fejlesztését célzó fellépésről szóló, 1988. június 30-i tanácsi állásfoglalással [6], amely felhív különösen a 78/660/EGK irányelvből fakadó kötelezettségek alapvető egyszerűsítésére;
mivel a 78/660/EGK irányelv 53. cikkének (2) bekezdése alapján időszerűvé vált a kis- és középvállalkozásokat meghatározó küszöbértékek második felülvizsgálata;
mivel a 78/660/EGK irányelvnek megfelelően a tagállamokban a beszámolók elkészítésére, könyvvizsgálatára és közzétételére vonatkozó eltérési lehetőségeket a kisvállalkozások tekintetében növelni kell;
mivel a tagállamoknak biztosítani kell annak lehetőségét, hogy a kiegészítő mellékletben a társaságoknak megengedjék a vezető tisztségviselőinek vagy az igazgatóság tagjainak javadalmazására vonatkozó egyes adatok mellőzését, amennyiben ez az adat lehetővé teszi az adott testületi tag helyzetének azonosítását;
mivel a tagállamok számára azt is lehetővé kell tenni, hogy a kisvállalkozásoktól kevésbé szigorúan kérjék számon a kiegészítő melléklet elkészítését és közzétételét; mivel a tagállamok számára lehetővé kell tenni, hogy az ilyen vállalkozásokat felmentsék a kiegészítő mellékletben bizonyos, a kisvállalkozások esetében kisebb jelentőségű adatok szolgáltatása alól; mivel, ugyanezeknek az érdekeknek a szem előtt tartásával, a tagállamoknak biztosítani kell annak lehetőségét, hogy az ilyen vállalkozásokat mentesítsék az üzleti jelentés elkészítésének kötelezettsége alól, azzal a feltétellel, hogy a kiegészítő mellékletben feltüntetik a saját részvények megszerzésére vonatkozó, a 77/91/EGK irányelv [7] 22. cikkének (2) bekezdésében említett adatokat;
mivel fontos az európai pénzügyi integráció elősegítése azzal is, hogy a társaságoknak megengedett legalább beszámolóik ecu-ben történő közzététele; mivel ez egyszerűen egy kiegészítő lehetőség, amely nem változtatja meg azoknak a társaságoknak a helyzetét, amelyek már jelenleg is ecu-ben tudják elkészíteni és közzétenni a beszámolóikat; mivel ebből a szempontból a Spanyolország és Portugália Csatlakozási Okmányával módosított 78/660/EGK és 83/349/EGK [8] irányelvet egyértelművé kell tenni azzal, hogy az e módszerhez folyamodó társaságokat kötelezni kell az alkalmazott átváltási árfolyamnak a kiegészítő mellékletben történő feltüntetésére,
ELFOGADTA EZT AZ IRÁNYELVET:
1. cikk
A 78/660/EGK irányelv 11. cikke a következőkképpen módosul:
1. a "mérlegfőösszeg: 1550000 ECU" helyébe a "mérlegfőösszeg: 2000000 ECU lép";
2. a "nettó árbevétel 3200000 ECU" helyébe a "nettó árbevétel: 4000000 ECU lép";
3. a következő bekezdéssel egészül ki:
"A tagállamok mentességet adhatnak a 15. cikk (3) bekezdése a) pontjának és (4) bekezdésének az egyszerűsített mérlegben történő alkalmazása alól."
A fenti ecu összegek felülvizsgálata a 78/660/EGK irányelv 53. cikkének (2) bekezdésében előírt második ötévenkénti felülvizsgálati kötelezettségének felel meg.
2. cikk
A 78/660/EGK irányelv 27. cikke a következőképpen módosul:
1. a "mérlegfőösszeg: 6200000 ECU" helyébe a "mérlegfőösszeg: 8000000 ECU" lép;
2. a "nettó árbevétel: 12800000 ECU" helyébe a "nettó árbevétel: 16000000 ECU" lép.
A fenti ecu összegek felülvizsgálata a 78/660/EGK irányelv 53. cikkének (2) bekezdésében előírt második ötévenkénti felülvizsgálati kötelezettségének felel meg.
3. cikk
A 78/660/EGK irányelv 53. cikkének (1) bekezdése helyébe a következő szöveg lép:
"(1) Ennek az irányelvnek az alkalmazásában, az ecu a 2626/84/EGK [9] és a 1971/89/EGK [10] rendelettel módosított 3180/78/EGK [11] rendelet meghatározása szerint értelmezendő.
Nemzeti pénznemben meghatározott ellenértéke egyenlő az 1990. november 8-án érvényes árfolyammal."
4. cikk
A 78/660/EGK irányelv 43. cikke a következő bekezdéssel egészül ki:
"(3) A tagállamok eltekinthetnek az (1) bekezdés 12. pontjában említett tájékoztatási kötelezettség alól, amennyiben az ilyen adat lehetővé teszi a szerv adott tagja helyzetének azonosítását."
5. cikk
A 78/660/EGK irányelv 44. cikke helyébe a következő szöveg lép:
"44. cikk
(1) A tagállamok engedélyezhetik a 11. cikk hatálya alá tartozó társaságoknak, hogy a 43. cikk (1) bekezdésének 5-12. pontjában részletezett adatok nélküli, egyszerűsített kiegészítő mellékletet készítsenek. Ugyanakkor azonban a mellékletnek tartalmaznia kell a 43. cikk (1) bekezdésének 6. pontjában leírt adatokat, összesítve tartalmazva minden vonatkozó tételt.
(2) A tagállamok engedélyezhetik továbbá az (1) bekezdésben említett társaságoknak, hogy mentességet kapjanak a 15. cikk (3) bekezdésének a) pontjában és (4) bekezdésében, a 18. és 21. cikkében, a 29. cikk (2) bekezdésében, a 30. cikk második albekezdésében, a 34. cikk (2) bekezdésében, a 40. cikk (2) bekezdésében és a 42. cikk második albekezdésében előírt adatoknak a kiegészítő mellékletben történő közlése alól.
(3) A 12. cikket kell alkalmazni."
6. cikk
A 78/660/EGK irányelv 46. cikke a következő bekezdéssel egészül ki:
"(3) A tagállamok a 11. cikk hatálya alá tartozó társaságoknak mentességet adhatnak az üzleti jelentés készítésének kötelezettsége alól abban az esetben, ha a 77/91/EGK irányelv 22. cikkének (2) bekezdésében említett, a társaság saját részvényeinek megszerzésére vonatkozó adat megtalálható a kiegészítő mellékletben."
7. cikk
A 78/660/EGK irányelv 47. cikk (2) bekezdésének b) pontja helyébe a következő szöveg lép:
"b) az egyszerűsített kiegészítő melléklet a 44. cikkel összhangban."
8. cikk
A 78/660/EGK irányelv a következő cikkel egészül ki:
"50a. cikk
Az éves beszámolót az elkészítés szerinti pénznemben és a mérlegfordulónapon érvényes árfolyamon átszámítva, ECU-ben lehet közzétenni. Ezt az árfolyamot a kiegészítő mellékletben közölni kell."
9. cikk
A 83/349/EGK irányelv a következő cikkel egészül ki:
"38a. cikk
A konszolidált éves beszámolót az elkészítés szerinti pénznemben és a konszolidált éves mérleg mérlegfordulónapján érvényes árfolyamon átszámítva, ecu-ben lehet közzétenni. Ezt az árfolyamot a kiegészítő mellékletben közölni kell."
10. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1993. január 1-jéig megfeleljenek. Erről haladéktalanul tájékoztatják a Bizottságot.
(2) A tagállamok engedélyezhetik, hogy ezt az irányelvet csak az 1995. január 1-jével vagy az 1995. naptári évben kezdődő üzleti évről készített beszámolóban alkalmazzák először.
(3) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadtak el.
11. cikk
Ennek az irányelvnek a tagállamok a címzettjei.
Kelt Brüsszelben, 1990. november 8-án.

Labels: 4